KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. szeptember 20-i ülésére)


TÁRGY: 	CSATLAKOZÁS A BURSA HUNGARICA FELSŐOKTATÁSI ÖNKORMÁNYZATI ÖSZTÖNDÍJRENDSZER 2024. ÉVI FORDULÓJÁHOZ


A Bursa Hungarica Felsőoktatási Önkormányzati Ösztöndíjrendszer Magyarország Kormánya által, az esélyteremtés érdekében a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított ösztöndíjrendszer.
Az ösztöndíj pályázati rendszerhez az önkormányzat az elmúlt huszonegy év során csatlakozott, jelenleg 11 fő felsőoktatási hallgató részesül támogatásban. 
[bookmark: _Hlk112765731]A Bursa Hungarica Ösztöndíjrendszer többszintű támogatási rendszer pénzügyi fedezetéül három forrás szolgál: a települési önkormányzat, a vármegyei önkormányzat, valamint – a Kulturális és Innovációs Minisztérium finanszírozásával – a felsőoktatási intézményi költségvetésben megjelenő elkülönített forrás.
Idén ismét lehetőség van a Bursa Hungarica Felsőoktatási Önkormányzati Ösztöndíjrendszerhez való csatlakozásra. 

A Bursa Hungarica Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Kormányrendelet, valamint a nemzeti felsőoktatásról szóló 2011. évi CCIV. törvény szolgál.

A települési önkormányzatok számára a Bursa Hungarica Ösztöndíjrendszerben való részvétel önkéntes. A határozat-tervezet 1. számú mellékletét képező „Bursa Hungarica Felsőoktatási Önkormányzati Ösztöndíjrendszer 2024. évi fordulójának Eljárásrendje Általános Szerződési Feltételek a csatlakozó önkormányzatok számára” dokumentumban rögzítettek szerint köteles a települési önkormányzat eljárni, valamint a pályázati eljárás során a kedvező elbírálásban részesülő pályázók számára biztosítani a havonta folyósított ösztöndíjrészt.

Az Általános Szerződési Feltételek szerint a helyi önkormányzat feladata a pályázat kiírása, a pályázatok EPER-BURSA rendszerben történő befogadása, ellenőrzése és elbírálása. 
A csatlakozásra vonatkozó nyilatkozatot 2023. szeptember 29. napjáig kell eljuttatni a Nemzeti Kulturális Támogatáskezelő részére.  

2023. október 3. napjáig kell kiírni az „A” típusú pályázatot a jelenlegi teljes idejű (nappali munkarend) felsőoktatási hallgatók számára, valamint a „B” típusú pályázatot azoknak a 2023/2024. tanévben utolsó éves, érettségi előtt álló középiskolás, illetve felsőfokú végzettséggel nem rendelkező, felsőoktatási intézménybe felvételt nem nyert érettségizett pályázók számára, akik a 2024/2025. tanévtől kezdődően felsőoktatási intézményben teljes idejű (nappali munkarend) képzésben kívánnak részt venni. 
A pályázatok rögzítésének és az önkormányzathoz történő benyújtásának határideje: 2023. november 3. 

Javaslom, hogy az ösztöndíjra az önkormányzat a 2024. évi költségvetésében 700.000,-Ft előirányzatot biztosítson.

[bookmark: _Hlk50365621]A 84/2020. sz. Képviselő testületi határozattal elfogadott, a Bursa Hungarica Önkormányzati Ösztöndíjpályázat elbírálásáról szóló szabályzat szerint a Bursa Hungarica ösztöndíj megítéléséről, mértékéről és megvonásáról a Kulturális, Turisztikai és Sport Bizottság és a Társadalompolitikai Bizottság együttes ülésen dönt.
A hátrányos szociális helyzetű felsőoktatási hallgatók, illetve felsőoktatási intézménybe jelentkező érettségizett fiatalok támogatása fontos feladat, ezért javaslom a Képviselő-testületnek, hogy a határozat-tervezetben foglaltaknak megfelelően döntsön.


Kiskőrös, 2023. szeptember 12.
                                                                            
                                                                                                 	Domonyi László s.k.,
                                                                                                     	     polgármester



HATÁROZAT-TERVEZET


A Képviselő-testület 

1. egyetért azzal, hogy az Önkormányzat csatlakozzon a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított Bursa Hungarica Felsőoktatási Önkormányzati Ösztöndíjrendszer 2024. évi fordulójához, elfogadja a határozat 1. számú melléklete szerinti Általános Szerződési Feltételeket és felhatalmazza a polgármestert a csatlakozási nyilatkozat aláírására.

Felelős: 	polgármester
Határidő: 	2023. szeptember 28.

2. a határozat 2. és 3. számú melléklete szerinti pályázatot írja ki.

Felelős: 	polgármester
Határidő: 	2023.október 3.

3. a Bursa Hungarica Felsőoktatási Önkormányzati Ösztöndíjrendszer 2024. évi fordulójában felhasználható előirányzatot 700.000,- Ft, azaz hétszázezer forint összegben határozza meg és kötelezettséget vállal arra, hogy ezt az összeget a város 2024. évi költségvetésében biztosítja.

Felelős: 	polgármester
Határidő: 	értelemszerűen

